Søren Pind blokerer privacy-fortaler på Twitter med ordene: »Det der er der vist en klinisk betegnelse for«

En uenighed omkring sessionslogning og offentlighedsloven på Twitter førte til, at justitsminister Søren Pind har blokeret formanden for IT-Politisk Forening, Jesper Lund, med en slet skjult henvisning til formandens mentale tilstand.

En debat om den sessionslogning, som Justitsministeriet med Søren Pind (V) i spidsen arbejder på at genindføre, er endt med, at formanden for IT-Politisk Forening og privacy-fortaler Jesper Lund er blevet blokeret af ministeren på Twitter.

Jesper Lund ytrede sine bekymringer for, at embedsmænd i en demokratisk stat mener, at masseovervågning er nødvendig.

»(...) idéen med den nye offentlighedslov er, at regeringen kan offentliggøre det, som støtter deres agenda,« skrev Jesper Lund på Twitter den 30. januar.

Tweetet faldt dog Søren Pind (V) så meget for brystet, at han valgte at blokere Jesper Lund med ordene:

»jaså. Det der er der vist en klinisk betegnelse for. Så når nogen undrer sig over hvorfor jeg blokerer så… Ha d så godt.«

Læs også: Sessionslogning af danskernes internetbrug på vej tilbage i udvidet form

Hvad justitsministeren mente med den udmelding, kom internetaktivisten Christian Panton blandt andet med et bud på:

Nå men det er da bare skide fedt, at vores justitsminister kalder formanden for @itpof for sindsyg. pic.twitter.com/1f8qr84Wdn — Christian Panton (@christianpanton) January 30, 2016

Jesper Lund er ikke den eneste, der er blevet blokeret af Søren Pind på det seneste. Også internetaktivisten Peter Kofod er faldet i justitsministerens unåde:

Nå men, er der nogen der gider fortælle @sorenpind at han er ynkelig på Trine Trine Bramsen niveau? pic.twitter.com/mdqflUhu1b — Peter Kofod (@peterkofod) January 28, 2016

Her kan du se, de oprindelige tweets mellem Jesper Lund og Søren Pind.